དེ་རིང་རེས་གཟའ་ཉི་མ་ཡིན་སྟབས།ལྷ་ས་གློག་བརྙན་ཁང་གི་མདུན་དུ།གློག་བརྙན་ལྟ་མཁན་དང༌།ཟས་རིགས་འཚོང་མཁན་གྱི་སྐད་སྒྲ།སྒྲ་ཕབ་འཁོར་ཐག་ཚོང་སྟེགས་ལས་གླུ་གཞས་གཏོང་བའི་སྒྲ་སོགས་ཟང་ཟིང་ཧ་ཅང་ཆེ།ཆུ་ཚོད་བཅུ་གཉིས་དང་ཕྱེད་ཀའི་གློག་བརྙན་འཛིན་བྱང་ཚང་མ་བར་ཁེ་ཟ་མཁན་ཚོས་སྡེབ་ཉོས་བྱས་ཟིན་པས།མི་ཚང་མས་མ་འདོད་བཞིན་དུ།བར་ཁེ་ཟ་མཁན་གྱི་ལག་ནས་རིན་གོང་ལྡབ་གཅིག་འཐོལ་པ་སྤྲད་དེ་འཛིན་བྱང་ཉོ་དགོས་ནའང༌།ཁྱི་སྐྱག་ཁོང་ཚོར་ཐུན་མོང་མ་ཡིན་པའི་དབང་ཤུགས་ཤིག་ཡོད་པ་ནི།འདི་འདྲའི་རིགས་ལ་དངུལ་སྐར་མ་གཅིག་ཀྱང་སྤྲོད་མི་དགོས་པར་འཛིན་བྱང་ལེན་ཐུབ་པ་དེ་ཡིན།གློག་བརྙན་ནི་ཧོང་ཀོང་ཤང་ཀང༌ནས་ཐོན་པའི་དྲག་རྩལ་གློག་བརྙན་གསར་པ་ཞིག་ཡིན་སྟབས།ཐོག་མར་ཁྱི་སྐྱག་གིས་རོགས་པ་གཉིས་པོ་དང་མཉམ་དུ།སྤྲོ་སྣང་ཆེན་པོས་བལྟས་ནའང༌།རིམ་གྱིས་ཁོའི་སེམས་པ་ད་ནངས་གཡང་སྐྱིད་ཀྱིས།རང་ལ་དག་རྫས་སྤྲད་པའི་གནས་ཚུལ་དེ་ལ་འཁོར་ཞིང༌།དེའི་ཕྱོགས་ལ་མུ་མཐུད་བསམ་གཞིགས་བྱས་པ་དང༌།གཡང་སྐྱིད་ཀྱི་ཨ་མའི་གདོང་རིས་གློག་བརྙན་བཞིན་དུ་འཆར་འོང༌།ཁྱི་སྐྱག་ལགས།སྐུ་མཁྱེན།ངའི་བུ་མོ་ཁ་ཁར་གཞག་རོགས་གནང༌།གཡང་སྐྱིད་ཀྱི་ཨ་མས་མིག་ཆུ་བཞུར་བཞིན་སྨྲས།